Bloutrein se wiele rol gou weerDie Bloutrein verwelkom binnekort weer passasiers aan boord. (Foto: The Blue Train) Reise op die gewilde Bloutrein word na verwagting binnekort hervat nadat Transnet ŉ omvattende ondersoek na ŉ vlaag voorvalle afgehandel het. Die wêreldbekende en luukse Bloutrein se diens is in Februarie vanjaar onbepaald opgeskort weens veiligheidskommer. Op 7 November verlede jaar het die trein met 19 leë waens naby Germiston ontspoor. Op 16 Januarie was daar weer ŉ ontsporing, dié keer by die trein se instandhoudingsdepot in Salvokop, en op 8 Februarie het een van die waens wat in November ontspoor het, in ligte laaie opgegaan terwyl herstelwerk daaraan gedoen is. Daar was nie enige passasiers aan boord tydens enige van die voorvalle nie. “Transnet het ŉ volledige hersiening van veiligheid- en bedryfsprosedures, wat fokus op risiko’s vir die algehele Bloutrein-diens, gedoen en is vol vertroue dat belangrike veiligheidskwessies tydens die opskorting van die diens uitgestryk is,” sê Ayanda Shezi, woordvoerder van Transnet. Sy sê die veiligheid van personeel en passasiers bly van die grootste belang. ŉ Toetstreinrit, om te verseker dat die trein gereed is om dienste te hervat, is onlangs suksesvol afgehandel. Hoewel geen datum nog hiervoor bekend gemaak is nie, sê Transnet passasiers sal “binnekort” weer aan boord van die Bloutrein verwelkom word.